***KRITERIJI ZA VREDNOVANJE I OCJENJIVANJE UČENIKA***

***U 3. RAZREDU OSNOVNE ŠKOLE***

***HRVATSKI JEZIK***

**Hrvatski jezik:**

*Odličan (5)* – u potpunosti usvojio sve nastavne sadržaje. Gradivo usvaja s lakoćom i razumijevanjem. Pokazuje izrazit interes za nastavne sadržaje, aktivan je u svim oblicima rada, često daje svoje primjere i primjedbe. Vrlo korektno i originalno prosuđuje i vrednuje svoj i tuđi rad. Samostalno izvodi pravila, usvojeno znanje primjenjuje ispravno i točno u pisanom i usmenom izražavanju. Razlikuje bitno od nebitnoga, uočava ključne pojmove.

*Vrlo dobar (4)-* nastavne sadržaje je usvojio gotovo u potpunosti. Gradivo usvaja s razumijevanjem. Aktivno sudjeluje u radu, pokazuje interes za nove jezične sadržaje. Često prosuđuje svoj i tuđi rad. Uz poticaj istražuje jezične pojave i izvodi pravila koja uspješno primjenjuje.

*Dobar (3)-* nastavne sadržaje većinom je usvojio. Nove jezične sadržaje pamti bez razumijevanja, reproducira pogrešno. Teže povezuje nastavne sadržaje, ne razlikuje bitno od nebitnoga. Interes za nove jezične sadržaje varira, a aktivno sudjelovanje u radu je povremeno. Potrebno ga je poticati na rad. Prihvaća savjete za poboljšanje kvalitete rada.

*Dovoljan (2)* - nastavne sadržaje je usvojio djelomično. Nove jezične sadržaje djelomično pamti i to bez razumijevanja, ponekad zna reproducirati, ali ne i ispravno primijeniti. Često griješi i ne uočava pogreške. Potrebna mu je stalna pomoć i nadzor u radu.

*Nedovoljan (1) -* nastavne sadržaje nije usvojio, ne prepoznaje ih i ne zna ih primijeniti. Pasivan u radu, ne pokazuje interes za nove jezične sadržaje.

**Književnost :**

*Odličan (5)* – samostalno interpretira književno-umjetnički tekst. Izražava osnovno raspoloženje i emocije te emotivno reagira na pročitanu pjesmu. Kritički se osvrće na pročitani tekst. Potpuno usvaja književnoteorijske pojmove, prepoznaje ih u tekstu i zna se njima koristiti u usmenom i pisanom izrazu. Novo znanje usvaja s lakoćom i primjenjuje ga. Izrazito aktivan, samostalan i kreativan u radu.

*Vrlo dobar (4)-* gotovo samostalno interpretira književno-umjetnički tekst. Književnoteorijske pojmove uspješno usvaja i primjenjuje ih. Ima razvijen kritički stav, aktivan je u radu.

*Dobar (3)-* djelomično je usvojio i zna primijeniti književnoteorijske pojmove. Osobna zapažanja iznosi uz pomoć učitelja. U radu mu je potrebna pomoć. Povremeno sudjeluje u interpretaciji književno-umjetničkih djela.

*Dovoljan (2)* - prepoznaje neke književnoteorijske pojmove, ali ih primjenjuje samo uz učiteljevu pomoć. U interpretaciji teksta je površan i potrebna mu je stalna pomoć i nadzor učitelja. Teže doživljava tekst i njegov smisao. Aktivan na poticaj.

*Nedovoljan (1)* - interes i sposobnosti nisu razvijeni. Ni uz dobru motivaciju i pomoć ne sudjeluje u interpretaciji . Ne posjeduje osnovna književnoteorijska znanja. Zbog lošega čitanja ne razumije tekst.

**Lektira :**

*Odličan (5)* – Redovito čita lektirna djela i interpretira ih. Vodi iscrpan dnevnik čitanja. Stečeno znanje o književnoteorijskim pojmovima primjenjuje na lektirna djela. Ima razvijen kritički stav prema likovima i njihovim postupcima, ističe se u otkrivanju poruka i pouka djela. Uočava izražajnost pjesničkog jezika. Čita i interpretira više od zadanog.

*Vrlo dobar (4)-* Redovito čita i interpretira propisana lektirna djela. Vodi dnevnik čitanja. Većinu književnoteorijskih pojmova zna primijeniti na lektirna djela. Uočava značenje djela i otkriva poruke i pouke. Kritičan i aktivan.

*Dobar (3)-* Čita većinu propisanih lektirnih djela. U interpretaciji je potrebna pomoć učitelja. Književnoteorijske pojmove ponekad uspijeva primijeniti na lektirna djela. Teže izražava osjećaj i doživljaj djela. Dnevnik čitanja je prosječan.

*Dovoljan (2)* - nije razvijen interes za čitanje. Uz pomoć učitelja otkriva neke vrijednosti djela. Čita samo zato jer mora. Dnevnik čitanja je manjkav. Ne uspijeva književnoteorijske pojmove primijeniti na lektirna djela.

*Nedovoljan (1)* - interes za čitanje i lektiru nije razvijen. Ne čita lektiru te ne vodi dnevnik čitanja ni na poticaj se ne uključuje u čitanje.

**Usmeno jezično izražavanje :**

*Odličan (5)* – izražajno čita i tonski oblikuje umjetničke i neumjetničke tekstove, samostalno i vrlo kreativno sastavlja rečenice prema zadanom poticaju. Pravilno izgovara glasove, ima izrazito bogat rječnik. Doživljaj teksta izrazito vješto i točno izražava govorom i glumom. Vrlo rado priprema govorne vježbe i kvalitetno ih izvodi. Svoju govornu poruku oblikuje potpunom i pravilnom rečenicom . S lakoćom i vrlo uspješno samostalno priča, prepričava i opisuje. U svim oblicima govornih vježbi pokazuje logičnu i emocionalnu izražajnost.

*Vrlo dobar (4)-* Samostalno priča, prepričava i opisuje. Rječnik je bogat. Doživljaj teksta točno izražava govorom i glumom. Izražajno čita umjetničke i neumjetničke tekstove primjerenom brzinom. Poruku oblikuje pravilno i razumljivo. Doživljaj teksta točno izražava govorom i glumom. Priprema i kvalitetno izvodi govorne vježbe.

*Dobar (3)-* ponekad griješi u izgovaranju pojedinih glasova. Rječnik je prosječan. Upotrebljava dosta nestandardnih riječi, lokalizama i žargonizama. Priča, prepričava i opisuje uz pomoć učitelja. Djelomično točno izražava tekst. Potrebna mu je pomoć u usmenom izražavanju. Rjeđe sudjeluje u govornim vježbama, potrebno ga je poticati na aktivnije sudjelovanje u radu.

*Dovoljan (2)* - često griješi u izgovaranju glasova. Teško tonski oblikuje umjetničke i neumjetničke tekstove. Teško izražava vlastite misli i osjećaje. Rječnik je siromašan. Govorne poruke oblikuje uz pomoć učitelja. Prepričava bez isticanja pojedinosti, razlika u opširnom i sažetom prepričavanju i bez štovanja pravogovornih pravila.

*Nedovoljan (1)* - netočno i nepravilno izgovara riječi, teško se izražava i služi se neknjiževnim riječima.Ne sudjeluje u pričanju, prepričavanju i opisivanju. Ne sudjeluje u govornim vježbama. Ne zadovoljava ni tehnika čitanja.

**Pisano jezično izražavanje:**

*Odličan (5)* – Rječnik je bogat. Misao je stilski jasno uobličena. Rečenice su smislene i međusobno povezane. Pokazuje vrlo visok stupanj usvojenosti pravopisnoga i gramatičkoga gradiva te piše čitkim slovopisom. Pisani sastavci sadržajno su razrađeni, točno napisani, kompozicijski utemeljeni, zanimljivi, kreativni, maštoviti. Uspješno piše po diktatu, odgovara na pitanja, samostalno i točno stvara rečenice. Teži usavršavanju svoga pisanoga izraza.

*Vrlo dobar (4)-* pokazuje visok stupanj usvojenosti pravopisnih i gramatičkih pravila. Samostalan je u pisanom izrazu. Rečenice su smislene i međusobno povezane. Uspješan je u pisanju diktata i odgovaranja na postavljena pitanja. Slovopis je čitak.

*Dobar (3)-* djelomično je usvojio gramatička i pravopisna pravila. Rječnik je djelomično razvijen. Uočava se površnost u izražavanju. Djelomično je ovladao zakonitostima organizacije i oblikovanja različitih vrsta tekstova. U radu je nesamostalan i potrebna mu je stalna pomoć učitelja.

*Dovoljan (2)* - čini veće pravopisne, gramatičke i stilske pogrješke. Ne poznaje zakonitosti organizacije teksta. Pismeni sastavci su logički nepovezani. Potrebna je stalna pomoć učitelja.

*Nedovoljan (1)-* Rječnik je siromašan. Pisanje je stilski nesređeno. Zapaža se nefunkcionalna upotreba riječi i izraza. Nije usvojio ni minimum pravopisnih i gramatičkih pravila. Nije u stanju izraziti svoje misli. Ne poznaje zakonitosti teksta.

**Medijska kultura:**

*Odličan (5)* – vrlo zainteresirano komunicira sa svim vrstama medija. U potpunosti je usvojio sve ključne pojmove te ih s lakoćom primjenjuje. Aktivan u svim nastavnim oblicima. Samostalno prosuđuje i daje kritički osvrt na film. Iznosi osobne stavove koje potkrjepljuje primjerima i argumentima. Lako i uspješno povezuje sadržaje iz medijske kulture sa sadržajima iz ostalih sastavnica hrvatskoga jezika i drugih predmeta.

*Vrlo dobar (4)-* uglavnom je usvojio ključne pojmove te ih zna primijeniti. Ima razvijene sposobnosti za komunikaciju s različitim vrstama medija. Povezuje sadržaje unutar medijske kulture. Doživljava i komentira filmove.

*Dobar (3)-* ključne pojmove usvojio je djelomično. Potrebno ga je poticati na razgovor i raspravu o filmu, kazališnoj predstavi, stripu… Sadržaje medijske kulture teže povezuje sa sadržajima iz ostalih sastavnica hrvatskoga jezika i drugih predmeta. Interes za medijsku kulturu varira.

*Dovoljan (2)* - sposobnosti za komunikaciju s medijima slabo su razvijene. Prepoznaje samo elementarne pojmove. Znanje o medijskoj kulturi na početnoj je razini. Interes i aktivnosti su minimalne.

*Nedovoljan (1)-* nisu razvijene sposobnost ni interes za komunikaciju s medijima. Nisu usvojeni ključni pojmovi. Ni na poticaj i dobru motivaciju ne sudjeluje u nastavi medijske kulture.

**Domaća zadaća:**

*Odličan (5)* – ističe se vrlo urednim, točnim i redovitim rješavanjem zadanih zadataka. Često upotpunjuje dodatnim zadacima na vlastitu inicijativu.

*Vrlo dobar (4)* – Domaći uradak uredan, točan, redovito urađen.

*Dobar (3)* – domaći uradak neredovito urađen s manjim pogrješkama.

*Dovoljan (2)* – domaći uradak neredovit, neuredan, često s pogrješkama.

*Nedovoljan (1)* – ne piše domaći uradak.

***LIKOVNA KULTURA***

**Crtanje**

*Odličan (5)* - izvrstan u opažanju i istraživanju raznovrsnih crta, njihovih odnosa, kombiniranju crte s točkom, plohom, bojom. Izrazito uspješan u korištenju crtačkih tehnika. Originalan i kreativan, detaljan. Uspješno ovladava kompozicijom crteža.

*Vrlo dobar (4)* - vrlo uspješan u istraživanju crta, kombiniranju crte s točkom, bojom, plohom. Vrlo uspješno koristi raznovrsne crtačke tehnike.

*Dobar (3)* - opaža i istražuje crte i njihove odnose. U radu s pojedinim crtačkim tehnikama pokazuje slabiji uspjeh.

**Slikanje**

*Odličan (5)* - izvrstan u opažanju, doživljavanju, razlikovanju i imenovanju boja te njihovom mehaničkom miješanju. Odlikuje se originalnim i kreativnim pristupom. Izrazito uspješan u izražavanju raznolikim slikarskim tehnikama.

*Vrlo dobar (4)* - vrlo uspješan u opažanju, doživljavanju, razlikovanju, imenovanju i mehaničkom miješanju boja. Uspješno se služi slikarskim tehnikama.

*Dobar (3)* - opaža i doživljava boje, razlikuje ih i imenuje. Djelomično uspješan u mehaničkom miješanju boja te izražavanju slikarskim tehnikama.

**Oblikovanje**

*Odličan (5)* - izvrstan u vizualnom opažanju, razlikovanju i imenovanju volumena i prostora: kip, kipar, građevina, unutarnji i vanjski prostor. Izrazito uspješan u uporabi likovno - tehničkih sredstava i tehnika prostorno – plastičnog oblikovanja.

*Vrlo dobar (4)* - vrlo uspješan u vizualnom opažanju, razlikovanju i imenovanju volumena i prostora. Uspješno koristi raznovrsne tehnike.

*Dobar (3)* - uspješan u vizualnom opažanju, razlikovanju volumena i prostora. Djelomično uspješan u služenju materijalom i tehnikama.

***GLAZBENA KULTURA***

**Pjevanje**

*Odličan (5)* - vrlo rado, bez straha ili ustručavanja samostalno pjeva. Pjeva napamet, korektno i čisto, uz intonaciju. U okviru opsega svoga glasa muzikalno izvodi melodijske fraze.

*Vrlo dobar (4)* - pjeva samostalno s manjim zastajkivanjima na početku glazbenih rečenica. Pjeva intonativno točno. U okviru opsega svoga glasa uglavnom muzikalno izvodi melodijske fraze.

*Dobar (3)* - pjeva samo uz druge učenike, u skupini. Samo djelomice poznaje tekstove obrađenih napjeva. Ima slabo razvijen opseg glasa i djelomično memorira i reproducira zadane melodijke fraze. Nemuzikalno izvodi melodijske fraze. Postiže minimalne rezultate u odnosu na predviđena postignuća.

**Sviranje**

*Odličan (5)* - vrlo točno i sigurno prati takt i samostalno otkucava ritam obrađenih napjeva. Izvrsno poznaje pjesmu prema otkucanom ritmu. Pokazuje izrazitu ritamsku i metričku stabilnost.

*Vrlo dobar (4)* - točno reproducira takt i ritam obrađenih napjeva. Uglavnom pokazuje ritamsku i metričku stabilnost.

*Dobar (3)* - otkucava takt i ritam napjeva uz pomoć drugog svirača. S manjim odstupanjem memorira i reproducira ritamske fraze. Pokazuje ritamsku i metričku nestabilnost.

**Slušanje**

*Odličan (5)* - izvrsno uočava i razlikuje izražajne komponente glazbenog djela: izvođače, tempo, dinamiku, ugođaj, pojedine dijelove skladbe.

*Vrlo dobar (4)* - uspješan u opažanju i razlikovanju izražajnih komponenti glazbenog djela.

*Dobar (3)* - opaža i imenuje pojedine izražajne komponente glazbenog djela uz pomoć. Ima izrazito slabu slušnu koncentraciju, slabo napreduje.

**MATEMATIKA**

**Usmeno:**

*Odličan (5)* – U potpunosti usvojio sve sadržaje. Točno, brzo i temeljito rješava i povezuje. Zahtjevnije zadatke rješava samostalno primjenjujući sva znanja.

*Vrlo dobar (4)* – U većoj mjeri usvojeni sadržaji. Umjereno brzo, samostalno i točno rješava zadatke, dok uz pomoć učitelja postavlja i računa zahtjevnije problemske situacije. Često aktivan.

*Dobar (3)* – Djelomično usvojeni sadržaji. Reproducira temeljne pojmove, ali ih ne zna primijeniti . Zadatke rješava sporo, griješi te ih uz pomoć učitelja ispravlja.

*Dovoljan (2)* –Nepotpuno, površno i s pogreškama usvojeni sadržaji. Sporo rješava, griješi, ali uz pomoć učitelja uspijeva riješiti. Izrazito nesiguran u primjeni znanja.

*Nedovoljan (1)* – Nastavni sadržaji nisu usvojeni. Znanje je manjkavo pa nije primjenjivo. Zadatke ne može riješiti niti uz pomoć učitelja.

**Pisano:**

Postignuća učenika izražena su u postotcima za pojedinu ocjenu.

|  |  |
| --- | --- |
| *Odličan (5)*  *Vrlo dobar (4)*  *Dobar (3)* | 91 – 100 %  79 – 90 %  64 – 78 % |
| *Dovoljan (2)*  *Nedovoljan (1)* | 51 – 63 %  0 – 50 % |
|  |  |

\* *Napomena:* ukoliko se provjeravaju lakši zadaci ili se radi o kratkoj pisanoj provjeri, kriteriji ocjenjivanja mogu biti stroži.

**Domaća zadaća:**

*Odličan (5) –* Izrazito uredan, temeljit, zadaci točno, postupno i pravilno riješeni.

*Vrlo dobar (4)* – Zadaci točno i pravilno urađeni.

*Dobar (3) -* Pogrješke u rješenjima, manje uredan.

*Dovoljan (2)-* Neredovito piše domaći uradak, rješenja često nisu točna.

*Nedovoljan (1) –* uopće ne izvršava svoje obaveze vezane uz domaći uradak.

**PRIRODA I DRUŠTVO**

**Usvojenost, razumijevanje i primjena programskih sadržaja - usmeno:**

*Odličan (5) –* Izrazito točno, logično, temeljito, opširno i argumentirano iznosi i obrazlaže usvojeno znanje. Odgovara brzo i točno. Naučene sadržaje lako povezuje i korelira sa ostalim sadržajima prirode i društva, ali i drugih predmeta.

*Vrlo dobar (4)-* Odgovara točno i logično. Sadržaje iznosi temeljito i s razumijevanjem. Znanje primjenjuje umjereno brzo, točno i bez učiteljeve pomoći.

*Dobar (3)-* reproducira temeljne pojmove, razumije gradivo, ali ga ne zna primijeniti niti obrazložiti vlastitim primjerima.

*Dovoljan (2)* - ne prepoznaje temeljne pojmove, odgovara po sjećanju, bez razumijevanja, do odgovora dolazi uz pomoć učitelja.

*Nedovoljan (1)-* Na postavljena pitanja odgovara nesuvislo, nelogično i bez razumijevanja. Znanje mu je manjkavo pa ga ne može primijeniti. Ni uz učiteljevu pomoć učenik ne uspijeva odgovoriti na pitanja.

**Pisano:**

Postignuća učenika izražena su u postotcima za pojedinu ocjenu.

|  |  |
| --- | --- |
| *Odličan (5)*  *Vrlo dobar (4)*  *Dobar (3)* | 91 – 100 %  79 – 90 %  64 – 78 % |
| *Dovoljan (2)*  *Nedovoljan (1)* | 51 – 63 %  0 – 50 % |
|  |  |

\* *Napomena:* ukoliko se provjeravaju lakši zadaci ili se radi o kratkoj pisanoj provjeri, kriteriji ocjenjivanja mogu biti stroži.

**Praktični rad:**

*Odličan (5) –* izvrsno, pažljivo i precizno izvodi sve praktične radove, uredan je za primjer drugima.

*Vrlo dobar (4)* – vrlo uspješno i uredno izvodi praktične radove, uredan je u radu.

*Dobar (3) –* uspješno izvodi praktične radove, potrebno je poticati na redovitu aktivnost u svim oblicima rada. Brzoplet je u radu, manje uredan.

*Dovoljan (2) –* Izvodi poneki praktični rad uz pomoć, potrebno je podsjećati na rokove izvršenja zadatka.

*Nedovoljan (1)* – ni uz pomoć ne izvodi praktičan rad, često odustaje kad je potrebno uložiti veći trud.

**TJELESNA I ZDRAVSTVENA KULTURA**

*Odličan (5)* - Programski sadržaji usvojeni u potpunosti. Učenik nema nikakvih poteškoća u savladavanju motoričkih zadataka, a tehnička izvedba je pravilno izvedena. Motoričko znanje primjenjuje u svim situacijama na pravilan način. Učenik je pedantan, savjestan i precizan i stalno brine o kvaliteti svoga rada. Zadatke izvršava s radošću i preuzima odgovornost za napredovanje u osobnom razvoju. Redovito nosi opremu. Poštuje pravila, učitelja i suučenike.

*Vrlo dobar (4)* - Programski sadržaji usvojeni gotovo u potpunosti. Učenik nema poteškoća u savladavanju motoričkih zadataka, a tehnička izvedba nije na očekivanoj razini. Motoričko znanje primjenjuje uz male korekcije. Učenik izvršava zadatke koji ne prelaze njegove mogućnosti. Traži pomoć kad mu je potrebna. Rado ispunjava zadatke, sluša pažljivo i surađuje u radu. Redovito nosi opremu. Poštuje pravila, učitelja i suučenike.

*Dobar (3)* - Programski sadržaji uglavnom usvojeni. Učenik s poteškoćama savladava motoričke zadatke, a tehnička izvedba mu je površna, nesigurna te mu je potrebna pomoć u izvedbi. Primjena znanja teško izvediva. Učenik nema dovoljno strpljenja, zadovoljava se djelomičnim rezultatima, kod poteškoća odustaje od daljnjeg nastojanja u radu. Djelomično spremno sudjeluje u suradničkim aktivnostima. Prihvaća pravila, ali čini pogrješke koje nakon upozorenja ispravlja. Često nema opremu za rad.

UČITELJICE:

Maja Damjanović, 3.a

Sanja Grubešić, 3.b

Verica Jukić, 3.c